- Det er ekstremt tilfredsstillende, at vi når op på samme deltagerantal som sidste år i Oslo, hvor EM blev afviklet i sommerferien, siger Søren Lauritsen, formand for Dansk Cheerleading Association. Følgende lande har tilmeldt sig: Østrig, Danmark, Finland, Tyskland, Italien, Norge, Polen, Rusland, Slovenien, Sverige, England og Ukraine. Finland stiller med det største hold. Ikke mindre end 332 deltagere tager turen fra Finland til Frederikshavn. Bemærkelsesværdigt er det også, at Tyskland har 221 deltagere og England 178. Danmark har 120 deltagere med. 43 af dem kommer fra værtsbyen Frederikshavn, som ved de nyligt afviklede danmarksmesterskaber erobrede guld i 9 ud af 10 kategorier. Ud over Frederikshavn er der danske deltagere fra Grindsted, Aalborg, Karup, Frederiks, København, Herlev, Randers, Sæby og Valby.

Referat:
1308 deltagere fra 12 forskellige nationer har indtil videre tilmeldt sig EM i cheerleading, som afvikles 16.-17. juni i Arena Nord i Frederikshavn.